รบกวนสอบถามค่ะ มีเลือดออกทางช่องคลอดกระปริดกระปรอย เป็นสีน้ำตาลค่ะ ก่อนหน้านี้มีเลือดออกหลังจากมีอะไรกัน เล็กน้อย ประจำเดือนมา วันที่ 31 ก.ค. - 4 ส.ค. (5วัน) ไม่มีอะไรกันค่ะ (วันที่ 3 มีฉีดวัคซีนโควิดค่ะ) และเลือดเริ่มออกหลังเสร็จกิจวันที่ 6 7 วันละเล็กน้อย และหยุดไป เริ่มมาอีกครั้งวันที่ 9 10 (31-5 และ 8-10 ไม่มีอะไรกันค่ะ) อยากทราบว่า จากอาการที่เป็นคืออะไรคะ เกิดจากอะไร และควรไปพบแพทย์เลยหรือสังเกตอาการก่อนคะ ขอบสำหรับคำตอบล่วงหน้านะคะ
สวัสดีค่ะ เลือดประจำเดือนปกตินั้นควรจะมาทุกเดือน ห่าง 22-35 วันจากรอบก่อน มาแต่ละครั้งประมาณ 3-7 วันแล้วหยุดสนิท ไม่มีออกผิดปกติระหว่างรอบเดือนอีกการที่มีเลือดมาก่อน 22 วันนับจากครั้งสุดท้ายของการมีประจำเดือนนั้น อาจจัดว่าเป็นเลือดออกผิดปกติจากช่องคลอด สาเหตุมีได้หลายอย่างเช่น ผลข้างเคียงจากการใช้ยาคุมกำเนิด ภาวะแทรกซ้อนจากการตั้งครรภ์ เลือดตามหลังการปฏิสนธิ การติดเชื้อที่ปากมดลูกหรือมดลูก การมีเนื้องอกที่มดลูกหรือปากมดลูก อวัยวะภายในอุ้งเชิงกรานอักเสบซึ่งการให้ได้การวินิจฉัยที่แน่ชัด ควรทำการยืนยันการตั้งครรภ์เพื่อดูว่าเป็นสาเหตุจากกลุ่มที่เกี่ยวกับการตั้งครรภ์หรือไม่ หากเลือดยังออกต่อเนื่อง ควรไปพบแพทย์เพื่อตรวจเพิ่มเติม ในขณะนี้ควรงดการมีเพศสัมพันธ์ ไม่ซื้อยาปรับฮอร์โมนมาใช้เอง